**«Μετακινήσεις πληθυσμών και υλικός πολιτισμός: Ψηφιακή αποτύπωση της Χαλκιδικής από την Προϊστορία έως τους Ιστορικούς Χρόνους»**

Η πράξη «Μετακινήσεις πληθυσμών και υλικός πολιτισμός: Ψηφιακή αποτύπωση της Χαλκιδικής από την Προϊστορία έως τους Ιστορικούς Χρόνους» εντάχθηκε στις 18/05/2021 στο Επιχειρησιακό Πρόγραμμα Ανταγωνιστικότητα, Επιχειρηματικότητα και καινοτομία 2014-2020 με προϋπολογισμό 768.034 €, χρηματοδότηση από το ΠΔΕ 2021 (τροποποίηση της ΣΑΕ 114/1) και το Ευρωπαϊκό Ταμείο Περιφερειακής Ανάπτυξης (ΕΤΠΑ), και δικαιούχο την Εφορεία Αρχαιοτήτων Χαλκιδικής και Αγίου Όρους.

Στόχος του έργου είναι η ανασύνθεση της εγκατάστασης νέων πληθυσμών, τόσο από τον Βορρά (Βοττιείς) όσο και από τον Νότο (Εύβοια, Άνδρος, Κόρινθος) στη Χερσόνησο της Χαλκιδικής και την επακόλουθη ίδρυση νέων πόλεων, από το τέλος της 2ης χιλιετίας (περίοδο κατά την οποία τοποθετείται χρονικά ο Α΄ αποικισμός) μέχρι το τέλος του 7ο αι π.Χ. (ολοκλήρωση Β΄ αποικισμού). Η αδιάκοπη κατοίκηση στις περιοχές αυτές και η συνεχής σύγχρονη οικοδομική δραστηριότητα, ιδίως στις παραλιακές περιοχές της Χαλκιδικής, έχει αποδώσει πλούσια αρχαιολογικά ευρήματα, τα οποία περιλαμβάνουν πόλεις ανεσκαμμένες σε μεγάλη έκταση, ή αφορούν εκτεταμένα νεκροταφεία ή αποσπασματικά ευρήματα στο πλαίσιο σωστικών ανασκαφών οικοπέδων.

Στο πλαίσιο του έργου, η ιστορία της κατοίκησης της αρχαίας Χαλκιδικής θα ανασυντεθεί με την αξιοποίηση των πλέον σύγχρονων Τεχνολογιών Πληροφορικής και Επικοινωνίας. To πολιτισμικό απόθεμα της περιοχής θα αναδειχθεί στο ευρύ κοινό μέσω εργασιών ψηφιοποίησης, τεκμηρίωσης και ταξινόμησης, καθώς και ανάπτυξης μιας σειράς ψηφιακών παραγωγών και εφαρμογών με χρήση open source λογισμικού και open data περιεχομένου. Συγκεκριμένα, το αντικείμενο του έργου θα υλοποιηθεί με δύο υποέργα:

Το Υποέργο 1 θα εκτελεστεί με αυτεπιστασία από την Εφορεία Αρχαιοτήτων Χαλκιδικής και Αγίου Όρους, και περιλαμβάνει εργασίες συντήρησης, τεκμηρίωσης και ταξινόμησης αρχαιολογικού υλικού (αντικείμενα από ποικίλα υλικά, καθώς και ψηφιδωτά δάπεδα) και αρχαιομετρική μελέτη της παραγωγής των σημαντικότερων τοπικών κεραμικών εργαστηρίων.

Το Υποέργο 2 αποσκοπεί στην προβολή του πολιτιστικού αποθέματος της Χαλκιδικής μέσω ψηφιακών εφαρμογών, θα υλοποιηθεί με ανάδοχο που θα προκύψει με διαγωνιστική διαδικασία κατά το Ν.4412/2016 και περιλαμβάνει εργασίες ψηφιοποίησης αρχαιολογικού υλικού, ψηφιδωτών δαπέδων και αρχιτεκτονικών καταλοίπων, αλλά και ανάπτυξη ψηφιακών εφαρμογών, όπως ψηφιακός ξεναγός με ενσωματωμένη εφαρμογή επαυξημένης πραγματικότητας AR για 24 αρχαίες αποικίες της Χαλκιδικής, ψηφιακό διαδραστικό χάρτη αποικιών, ψηφιακό κέντρο πληροφόρησης (info kiosk) για την αρχαία Όλυνθο με επιμέρους εφαρμογές, ψηφιακό αποθετήριο επιστημονικών δεδομένων για την τοπική παραγωγή κεραμικής συνδεδεμένο με τις Ψηφιακές Συλλογές του Εθνικού Κέντρου Τεκμηρίωσης, και ανάπτυξη διαδικτυακού κόμβου.

Το παρόν έργο θα αξιοποιήσει καινοτόμες τεχνολογίες ώστε να αναδειχθούν όχι μόνο οι σωζόμενες αρχαιότητες αλλά και άγνωστες όψεις των αρχαίων πόλεων της Χαλκιδικής, και έτσι να καταστούν ελκυστικότερα τα πολιτιστικά αγαθά, αναδεικνύοντας δύο διαφορετικές διαστάσεις του πολιτισμού: την ιστορική-βιωµατική και την επιστηµονική-αρχαιολογική. Θα εξασφαλιστεί με τον βέλτιστο τρόπο η προσβασιμότητα στο ψηφιοποιημένο πολιτιστικό απόθεμα από όλους τους πολίτες, το οποίο θα είναι διαθέσιμο σε όλους και χωρίς την φυσική παρουσία στους αρχαιολογικούς χώρους της περιοχής με νέες δυνατότητες αλληλεπίδρασης.

Η υλοποίηση του έργου θα έχει σημαντικό αντίκτυπο στην τουριστική ανάπτυξη της Χαλκιδικής, στην έρευνα και στην εκπαίδευση. Θα ωφελήσει την τοπική κοινωνία και οικονομία, αναδεικνύοντας και προβάλλοντας το πολιτιστικό απόθεμα και τους πολιτιστικούς πόρους της Χαλκιδικής μέσω της δυναμικής παρουσίας στο διαδίκτυο. Ταυτόχρονα, θα λειτουργήσει προς όφελος των ίδιων των αρχαιολογικών χώρων και των τεκμηρίων τους, με την αναβάθμιση των παρεχόμενων υπηρεσιών προς τους επισκέπτες των φυσικών χώρων, παρέχοντας βαθύτερη και βιωματικότερη γνωριμία με την ιστορική και πολιτιστική κληρονομιά της περιοχής. Η προσέλκυση τουριστών θα οδηγήσει στην περαιτέρω προβολή της Χαλκιδικής, αναβαθμίζοντας τη συνολική εμπειρία των επισκεπτών της διαδικτυακής πύλης από την Ελλάδα και το εξωτερικό, μέσω της παροχής πλούσιου πολιτισμικού περιεχομένου με εύληπτο και βιωματικό τρόπο. Σε ένα άλλο επίπεδο, το έργο θα παρέχει στην εκπαιδευτική κοινότητα πλούσια και έγκυρη πολιτισμική πληροφορία, με τη χρήση σύγχρονων τεχνολογιών ως εκπαιδευτικών εργαλείων. Η ψηφιοποίηση, επεξεργασία και προβολή της πολιτιστικής κληρονομιάς, καθώς και η δημιουργία ψηφιακών υπηρεσιών προσδίδουν προστιθέμενη επιστημονική αξία στην περιοχή, συμβάλλοντας στην Κοινωνία της Γνώσης.